31996D0606
L 269/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 октомври 1996 година
относно определяне на специалните условия, регулиращи вноса на рибни продукти и продукти от аквакултури с произход от Уругвай
(текст от значение за ЕИП)
(96/606/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. заопределяне здравните изисквания за производството и пускането на пазара на рибни продукти (1), последно изменена с Директива 95/71/ЕО (2), и по-специално член 11 от нея,
като има предвид, че група експерти на Комисията са посетили Уругвай с цел проверка на условията, при които рибните продукти се произвеждат, съхраняват и експедират в Общността;
като има предвид, че разпоредбите на уругвайското законодателство относно здравните инспекции и контрола на рибните продукти могат да бъдат считани за еквивалентни на тези, предвидени в Директива 91/493/ЕИО,
като има предвид, че „Ministerio de Ganadería, Agricultura y Pesca - Instituto Nacional de Pesca (INAPE)“ на Уругвай e в състояние да удостовери ефективно прилагането на действащите закони;
като има предвид, че правилата за получаване на здравния сертификат, посочени в член 11, параграф 4, буква a) от Директива 91/493/ЕИО, трябва да включват също така и установяването на образец на сертификата, както и минималните изисквания по отношение на езика (езиците), на който трябва да се изтовя сертификатът, както и длъжността, заемана от лицето, оправомощено да го подпише,
като има предвид, че съгласно член 11, параграф 4, буква б) от Директива 91/493/ЕИО опаковките с рибни продукти трябва да имат маркировка с името на третата страна и номера на одобрението на предприятието на произход;
като има предвид, че съгласно член 11, параграф 4, буква в) от Директива 91/493/ЕИО трябва да се изготви списък на одобрените предприятия; като има предвид, че този списък трябва да бъде изготвен въз основа на информацията, предадена от INAPE на Комисията; като има предвид, че е задължение на INAPE да осигури съответствие с предвидените за целта в член 11, параграф 4 от Директива 91/493/ЕИО разпоредби,
като има предвид, че INAPE е представило официални гаранции за съответствие с правилата, определени в глава V от приложението към Директива 91/493/ЕИО, и по отношение изпълнението на изискванията, които са еквивалентни на разпоредбите по същата директива за одобрение на предприятия,
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ.
Член 1
„Ministerio de Ganadería, Agricultura y Pesca - Instituto Nacional de Pesca (INAPE)“ се признава за компетентния орган на Уругвай, отговорен за проверката и удостоверяване на на съответствието на рибните продукти с изискванията на Директива 91/493/ЕИО.
Член 2
Рибните продукти и продуктите от аквакултури, произхождащи от Уругвай, трябва да отговарят на следните условия:
1.
всяка пратка трябва да бъде придружена от номериран оригинал на здравен сертификат , надлежно попълнен, датиран и подписан, състоящ се от един-единствен лист хартия съгласно образеца, представен в приложение А към настоящото решение;
2.
продуктите трябва да идват от одобрените предприятия, изброени в приложение Б към настоящото решение;
3.
освен в случаите на замразени рибни продукти в насипно състояние, предназначени за производството на консервирана храна, на всички опаковки се изписва по незаличим начин името „Уругвай“ и номерът на одобрението на предприятието, от което произхождат.
Член 3
1. Сертификатът, посочен в член 2, точка 1, се съставя поне на един от официалните езици на държавата-членка, в която се извършват проверките.
2. Сертификатът трябва да съдържа името, длъжността и подписа на представителя на INAPE, както и официалния печат на INAPE, като всички те са с цвят, различен от останалия текст на документа.
Член 4
Настоящото решение се прилага от 1 декември 1996 г.
Член 5
Адресати на настоящото решение са държавите-членки.
Съставено в Брюксел на 11 октомври 1996 година.